Σχόλιο: Παγκόσμια Ημέρα Ωκεανών
Oι ωκεανοί καλύπτουν το 71% της επιφάνειας της Γης και η ασφάλεια του υδάτινου κόσμου αφορά όλους.
Ακολουθεί σχόλιο που αντικατοπτρίζει απόψεις της αμερικανικής κυβέρνησης. Oι ωκεανοί καλύπτουν το 71% της επιφάνειας της Γης και περιέχουν το 97% του νερού του πλανήτη. Το νερό ρυθμίζει τις κλιματολογικές συνθήκες και τον καιρό. Σχεδόν όλα τα είδη ζώων στη Γη εξαρτώνται απ’ τους ωκεανούς για επιβίωση και για τα υπόλοιπα συμπεριλαμβανομένων και των ανθρώπων οι ωκεανοί βελτιώνουν τη ζωή, παρέχουν το 20% της ζωικής πρωτεΐνης και το 5% του συνόλου της πρωτεΐνης στη δίαιτά μας, ενώ δημιουργούν το μεγαλύτερο μέρος του οξυγόνου που αναπνέουμε. Οι ωκεανοί επίσης είναι απαραίτητοι για την παγκόσμια οικονομία, γιατί αποτελούν κλειδί στις μεταφορές και την ψυχαγωγία. Επίσης πάνω από το 95% του βυθού παραμένει ανεξερεύνητο και είναι σχεδόν σίγουρο ότι στα βάθη του μπορεί να υπάρχουν μυστικά για την θεραπεία πολλών ασθενειών, καθώς και λύσεις για πολλά προβλήματα. Στις 8 Ιουνίου, η διεθνής κοινότητα γιόρτασε, για δεύτερη φορά, τη Παγκόσμια Μέρα των Ωκεανών. Η μέρα αυτή προτάθηκε για πρώτη φορά στις 8 Ιουνίου 1992 από τον Καναδά, στα πλαίσια της Συνόδου Κορυφής για την Γη στο Ρίο Ντε Τζανέιρο και υιοθετήθηκε επίσημα από τα Ηνωμένα Έθνη το Δεκέμβριο του 2008. Το φετινό θέμα ήταν «Οι ωκεανοί μας: ευκαιρίες και προκλήσεις». Ο σημαντικότερος λόγος για την Παγκόσμια Ημέρα Ωκεανών ήταν να επικεντρωθεί η προσοχή «στην καταστροφική επίδραση που έχουν οι ανθρώπινες δραστηριότητες στις θάλασσες και τους ωκεανούς σ’ ολόκληρο τον κόσμο», επεσήμανε ο γενικός γραμματέας των Ηνωμένων Εθνών, Μπαν Κι Μουν, στα πλαίσια των εορτασμών το 2009. «Εύθραυστα θαλάσσια οικοσυστήματα, όπως οι κοραλλιογενείς περιοχές καθώς και σημαντικές περιοχές αλιείας καταστρέφονται από υπερεκμετάλλευση και παράνομη αλιεία, καταστροφικές πρακτικές ψαρέματος, την εισχώρηση ξένων ειδών ψαριών και την μόλυνση των θαλασσών από τις ακτές. Η αύξηση της θερμοκρασίας και η άνοδος της στάθμης των θαλασσών, η οξύτητα του νερού των ωκεανών που προκαλείται από την κλιματική αλλαγή, αποτελούν έναν ακόμα κίνδυνο για την θαλάσσια ζωή και τις παράκτιες και νησιωτικές κοινότητες καθώς και τις οικονομίες των χωρών», δήλωσε ο γενικός γραμματέας των Η. Ε. κ. Μπαν. Αλλά οι ωκεανοί επίσης επηρεάζονται από εγκληματικές δραστηριότητες όπως η πειρατεία, και η παράνομη διακίνηση ναρκωτικών και ανθρώπων. Αυτές οι δραστηριότητες απειλούν ζωές, καθώς και την ασφάλεια των διεθνών πλοίων που μεταφέρουν το 90% των προϊόντων σ ’ολόκληρο τον κόσμο, επεσήμανε ο γ.γ. των Η.Ε. Καθώς η προσοχή της διεθνούς κοινότητας επικεντρώνεται στο θέμα της πετρελαιοκηλίδας στον Κόλπο του Μεξικού, η Ημέρα των Ωκεανών μας θυμίζει ότι η υγεία κι η ασφάλεια του υδάτινου κόσμου αποτελεί συλλογική μας ευθύνη, μία ευθύνη που δεν μπορούμε να αγνοήσουμε.